รัฐบาลไทย-ข่าวทำเนียบรัฐบาล-กระทรวงมหาดไทย เผยความคืบหน้าการเตรียมพร้อมจัดงานพิธีถวายดอกไม้จันทน์ของประชาชนในส่วนภูมิภาค
วันศุกร์ที่ 22 กันยายน 2560
กระทรวงมหาดไทย เผยความคืบหน้าการเตรียมพร้อมจัดงานพิธีถวายดอกไม้จันทน์ของประชาชนในส่วนภูมิภาค
กระทรวงมหาดไทย เผยความคืบหน้าการเตรียมพร้อมจัดงานพิธีถวายดอกไม้จันทน์ของประชาชนในส่วนภูมิภาค
วันนี้ (21 ก.ย. 60) ที่กระทรวงมหาดไทยนายกฤษฎา บุญราช ปลัดกระทรวงมหาดไทยเปิดเผยว่า ตามที่คณะกรรมการฝ่ายพิธีการงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ได้มอบหมายให้กระทรวงมหาดไทยเป็นหน่วยงานหลักในการจัดพิธีถวายดอกไม้จันทน์ของประชาชนในส่วนภูมิภาค โดยกระทรวงมหาดไทยได้แจ้งให้ทุกจังหวัดและอําเภอเตรียมความพร้อมในการจัดงานพิธีถวายดอกไม้จันทน์ฯ ในด้านต่างๆ เช่น การจัดเตรียมสถานที่ในการจัดพิธี การจัดทําเมรุมาศจําลองและซุ้มถวายดอกไม้จันทน์ การจัดแสดงนิทรรศการและมหรสพสมโภช การจัดทําดอกไม้จันทน์ การแจกจ่ายแผ่นพับที่ระลึกงานพระราชพิธีฯ การบันทึกภาพนิ่งและภาพเคลื่อนไหว รวมถึงการดูแลอํานวยความสะดวกให้แก่ประชาชนที่จะเข้าร่วมพิธี ซึ่งขณะนี้ได้รับรายงานว่าทุกจังหวัดและอําเภอได้มีการเตรียมความพร้อมในการดําเนินงานพิธีดังกล่าวแล้ว
กระทรวงมหาดไทย ขอเรียนให้ทราบถึงความคืบหน้าการดําเนินงานในการจัดเตรียมงานพิธีถวายดอกไม้จันทน์ของประชาชนในส่วนภูมิภาค ในด้านต่างๆ ดังนี้
1.ด้านสถานที่จัดพิธีถวายดอกไม้จันทน์ในส่วนภูมิภาคยึดหลักการ สะอาด เรียบร้อย งดงาม และสมพระเกียรติ โดยจังหวัดและอําเภอได้พิจารณาคัดเลือกวัดหรือสถานที่เหมาะสมในการจัดเตรียมสถานที่จัดงานพิธีฯ จํานวน 878 แห่ง ซึ่งแยกเป็นวัด 665 แห่ง และสถานที่อื่นๆ ที่เหมาะสม จํานวน 213 แห่ง ได้แก่ ศาลากลางจังหวัด ที่ว่าการอําเภอ สถานศึกษา สํานักสงฆ์ สนามกีฬา ลานอเนกประสงค์ สวนสาธารณะ และสถานที่สําคัญ เป็นต้น สําหรับการจัดซุ้มถวายดอกไม้จันทน์ กําหนดให้ใช้แบบซุ้มตามที่กรมศิลปากรกําหนด ตามความเหมาะสมของพื้นที่ ภายใต้หลักความพอเพียง โดยแยกเป็น พระเมรุมาศจําลอง จํานวน 76 แห่ง (เฉพาะในส่วนของจังหวัดที่จัดร่วมกับอําเภอเมือง) ซุ้มถวายดอกไม้จันทน์ แบบขนาดกลาง จํานวน 609 แห่ง และซุ้มถวายดอกไม้จันทน์แบบขนาดเล็ก หรือแบบตั้งโต๊ะหมู่ จํานวน 192 แห่ง ซึ่งขณะนี้ได้รับรายงานว่าการก่อสร้างพระเมรุมาศจําลอง และซุ้มถวายดอกไม้จันทน์ ในพื้นที่ต่างๆ มีความคืบหน้าและคาดว่าจะแล้วเสร็จภายในวัน 15 ตุลาคม 2560
2.ด้านการจัดพิธีถวายดอกไม้จันทน์ฯเน้นหลักการ เรียบร้อย งดงาม และการมีส่วนร่วม ซึ่งคณะกรรมการอํานวยการจัดงานพระราชพิธีถวายพระเพลิงพระบรมศพฯ มีมติเห็นชอบให้จังหวัดและอําเภอจัดพิธีถวายดอกไม้จันทน์ของประชาชนในส่วนภูมิภาค จํานวน 2 ครั้ง ได้แก่ ครั้งที่ 1 ก่อนจัดงานพระราชพิธีถวายพระเพลิงพระบรมศพฯ เพื่อนําดอกไม้จันทน์ตัวแทนของจังหวัด จังหวัดละ 1 ช่อ รวม 76 ช่อ ส่งให้กระทรวงมหาดไทย เพื่อรวบรวมมอบให้กรุงเทพมหานคร เพื่ออัญเชิญไปถวายที่หอเปลื้องพระเมรุมาศในวันพระราชพิธีฯ โดยเมื่อวันจันทร์ที่ 18 กันยายน 2560 ที่ผ่านมา ทุกจังหวัดได้จัดพิธีอัญเชิญดอกไม้จันทน์ตัวแทนจังหวัดและอําเภอ มาประกอบพิธีอธิษฐานจิตพร้อมกันทั่วประเทศ โดยมีผู้ว่าราชการจังหวัดเป็นประธานในพิธี และได้มีการส่งมอบให้กระทรวงมหาดไทย ในระหว่างวันที่ 19-20 กันยายน 2560 เพื่อรวบรวมส่งมอบให้กรุงเทพมหานครต่อไป สําหรับการจัดงานครั้งที่ 2 จังหวัดและอําเภอจะดําเนินการตามหมายกําหนดการงานพระราชพิธีถวายพระเพลิงพระบรมศพฯ (ในวันที่ 26 ตุลาคม 2560) พร้อมกับในส่วนกลาง
3.ด้านการจัดทําดอกไม้จันทน์ยึดหลักการ แสดงออกถึงความจงรักภักดี และการมีส่วนร่วม ซึ่งขณะนี้กรมการพัฒนาชุมชนได้รายงานความคืบหน้าในการดําเนินการประดิษฐ์ดอกไม้จันทน์ ดังนี้ 1) ดอกไม้จันทน์สําหรับเป็นตัวแทนจังหวัดและอําเภอ จํานวน 878 ช่อ ได้ดําเนินการแล้วเสร็จ 100 เปอร์เซ็นต์ และ 2) ดอกไม้จันทน์สําหรับประชาชนในการเข้าร่วมพิธีฯ ที่จังหวัดและอําเภอ เป้าหมาย 36.8 ล้านดอก ดําเนินการแล้วเสร็จ 53.8 ล้านดอก คิดเป็น 146.21 เปอร์เซ็นต์
4.ด้านการปลูกดอกดาวเรือง หรือดอกไม้สีเหลืองกระทรวงมหาดไทยได้แจ้งให้จังหวัดและอําเภอ ดําเนินการปลูกดอกดาวเรืองหรือดอกไม้สีเหลือง บริเวณศาลากลางจังหวัด/ที่ว่าการอําเภอ สถานที่ราชการ รวมทั้งให้ประชาสัมพันธ์เชิญชวนทุกภาคส่วน ร่วมกันปลูกดอกดาวเรือง หรือดอกไม้สีเหลือง เพื่อใช้ประดับสถานที่ราชการ สถานที่สําคัญ บริษัท ห้างร้าน และบ้านเรือนของประชาชน ซึ่งขณะนี้จังหวัดและอําเภอได้มีการเตรียมการดําเนินการตามห้วงเวลาและตามวงรอบการเจริญเติบโตของดอกดาวเรือง เพื่อให้ออกดอกและบานสะพรั่งในช่วงงานพระราชพิธีฯ
5.ด้านการดูแลอํานวยความสะดวกประชาชนที่มาร่วมพิธีถวายดอกไม้จันทน์ฯกําหนดให้จังหวัดและอําเภอ ยึดหลักการมีส่วนร่วม โดยถือว่าประชาชนทุกคนเป็นแขก และรัฐบาลเป็นเจ้าภาพ พร้อมทั้งได้เน้นย้ําให้จัดเตรียมความพร้อมของสถานที่ ระบบไฟฟ้าน้ําประปา แพทย์พยาบาล ห้องสุขา การดูแลความสะอาดบริเวณสถานที่ทั้งก่อน ระหว่าง และหลังการจัดพิธี การรักษาความปลอดภัยและระบบการจราจร ตลอดจนการจัดที่พักคอยของประชาชนที่มาร่วมพิธีให้เพียงพอและเหมาะสม
6.ด้านการประชาสัมพันธ์ยึดหลักการสร้างการรับรู้และความเข้าใจเกี่ยวกับงานพิธีถวายดอกไม้จันทน์ฯ ให้พี่น้องประชาชนได้รับรู้อย่างทั่วถึง โดยให้จังหวัดและอําเภอประสานสื่อทั้งภาครัฐและภาคเอกชนในพื้นที่ประชาสัมพันธ์เชิญชวนให้ประชาชนเข้าร่วมพิธีถวายดอกไม้จันทน์ฯ ณ สถานที่ที่จังหวัดและอําเภอจัดเตรียมไว้ พร้อมทั้งขอความร่วมมือภาคเอกชน ห้างร้านต่างๆ ซึ่งเป็นเจ้าของจอ LED ร่วมรับสัญญาณการถ่ายทอดสดงานพระราชพิธีฯ ในวันที่ 26 ตุลาคม 2560 โดยพร้อมเพรียงกันด้วย
7.ด้านการบันทึกภาพนิ่งและภาพเคลื่อนไหวเพื่อร่วมสร้างประวัติศาสตร์ชาติ และประวัติศาสตร์ของจังหวัด และอําเภอ โดยให้จังหวัดและอําเภอรวบรวมภาพนิ่งและภาพเคลื่อนไหวอันเกี่ยวเนื่องกับงานพระราชพิธีถวายพระเพลิงพระบรมศพฯ นับตั้งแต่วันที่ 13 ตุลาคม 2559 ถึง 26 ตุลาคม 2560 ในพื้นที่ เพื่อรวบรวมส่งให้คณะกรรมการฝ่ายจัดทําหนังสือที่ระลึกและจดหมายเหตุงานพระราชพิธีฯ ต่อไป
8.ด้านการจัดแสดงนิทรรศการ และมหรสพสมโภชในช่วงพิธีถวายดอกไม้จันทน์ฯกระทรวงมหาดไทยได้แจ้งให้จังหวัดและอําเภอจัดเตรียมข้อมูลภาพพระราชประวัติและภาพพระราชกรณียกิจที่สําคัญของพระบาทสมเด็จพระปรมินทรมหาภูมิพลอดุลยเดช ที่ทรงงานในพื้นที่ของจังหวัด/อําเภอ โดยให้จัดแสดงนิทรรศการในระหว่างวันที่ 25-29 ตุลาคม 2560 หรือพิจารณาตามความเหมาะสม สําหรับการจัดแสดงมหรสพสมโภชฯ ให้พิจารณาตามความเหมาะสมให้สอดคล้องกับส่วนกลาง โดยหลักการให้จัดแสดงศิลปวัฒนธรรมประจําท้องถิ่นในแต่ละพื้นที่ โดยเน้นการมีส่วนร่วมของประชาชน เพื่อแสดงออกถึงความจงรักภักดี และความสามัคคี
9.ด้านการดําเนินโครงการจิตอาสาเฉพาะกิจงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดชกระทรวงมหาดไทยได้เน้นย้ําให้จังหวัดและอําเภอชี้แจงรายละเอียดและแนวทางการดําเนินงานในเรื่องดังกล่าว รวมทั้งประชาสัมพันธ์ให้พี่น้องประชาชนที่จะเข้าร่วมเป็นจิตอาสาเฉพาะกิจได้รับทราบและมีความเข้าใจการเข้าร่วมกิจกรรมในครั้งนี้อย่างทั่วถึง
ปลัดกระทรวงมหาดไทย กล่าวเพิ่มเติมว่า เพื่อเป็นการตรวจสอบความพร้อมในการดําเนินการเกี่ยวกับพิธีถวายดอกไม้จันทน์ฯ ในส่วนภูมิภาค กระทรวงมหาดไทยได้แจ้งให้จังหวัดและอําเภอจัดทําแผนปฏิบัติการเกี่ยวกับพิธีถวายดอกไม้จันทน์ของจังหวัดและอําเภอ เพื่อใช้เป็นแนวทางในการดําเนินการและซักซ้อมการปฏิบัติงานให้เป็นไปในแนวทางเดียวกัน เพื่อความเรียบร้อย งดงาม และสมพระเกียรติ ทั้งนี้ ข้อมูลสถานที่จัดพิธีถวายดอกไม้จันทน์ของประชาชนในส่วนภูมิภาค กระทรวงมหาดไทยได้ดําเนินการเผยแพร่ไว้ที่ เว็บไซต์กองกลาง สํานักงานปลัดกระทรวงมหาดไทย (http://www.gad.moi.go.th/nsp-06-09-60.pdf) เรียบร้อยแล้ว.
ครั้งที่ 139/2560